Jasmi Joensuu

Jasmi Joensuu (s. 7. toukokuuta 1996 Järvenpää) on suomalainen maastohiihtäjä, joka edustaa Vantaan Hiihtoseuraa. Hänen valmentajansa on Kalmer Tramm.
Joensuu on noussut tunnetuksi vahvana sprinttihiihtäjänä, mikä on näkynyt hyvänä menestyksenä myös kansainvälisissä kilpailuissa. Hän saavutti maailmancupin sprintticupin voiton kaudella 2024–2025 ja oli mukana pronssia voittaneessa viestijoukkueessa Oberstdorfin MM-kisoissa 2021. Lisäksi hän on saanut useita SM-mitaleita eri hiihtomatkoilla ja -tyyleillä.
Ennen kuin maastohiihdosta tuli Joensuun urheilu-uran keskipiste hän kilpaili menestyksekkäästi myös yleisurheilussa, etenkin keihäänheitossa.
Ura.
Junioriura.
Joensuu kilpaili juniorina yleisurheilussa. Hän saavutti keihäänheitossa 14-vuotiaiden SM-hopeaa vuonna 2010 ja 16-vuotiaiden SM-pronssia vuonna 2012. Hän voitti 17-vuotiaiden SM-kilpailuissa Kuortaneen Kunnon joukkueessa 3 × 800 metrin viestijuoksun mestaruuden vuonna 2012.
Maailmancup.
Joensuu kilpaili maastohiihdon maailmancupissa ensimmäisen kerran Lahdessa maaliskuussa 2014. Ensimmäiset maailmancupin pisteensä hän saavutti oltuaan 10 kilometrin perinteisen hiihtotavan kilpailussa 27:s Lahdessa helmikuussa 2020. Kymmenen parhaan joukkoon hän sijoittui ensimmäisen kerran oltuaan kymmenes perinteisen sprintissä Falunissa tammikuussa 2021. Ensimmäisen henkilökohtaisen palkintokorokesijan Joensuu saavutti vuonna 2024, kun hän sijoittui toiseksi Toblachissa Tour de Skin avauksessa vapaan hiihtotavan sprintissä. Hän voitti perinteisen hiihtotavan parisprintin Kerttu Niskasen kanssa Cognessa tammikuussa 2025. Joensuu voitti lopulta maailmancupin sprintin kokonaiscupin 2024–2025, olkoonkin että hän ei voittanut yhtään henkilökohtaista osakilpailua, mikä taas herätti parranpärinää lajipiireissä ja epäilyksiä käytetyn pistelaskusysteemin mielekkyydestä. Maailmancupin kokonaiskilpailussa hän oli yhdeksäs.
Suomen-mestaruuskilpailut.
Joensuu saavutti Suomen-mestaruuskilpailussa 2020 vapaan hiihtotavan sprintissä pronssia. SM-kilpailuissa 2021 hän sai perinteisen hiihtotavan sprintissä hopeaa. Hän voitti 10 kilometrin perinteisen hiihtotavan Suomen-mestaruuden ja sai 30 kilometrin perinteisen kilpailussa pronssia 2022. Hän saavutti 10 kilometrin vapaan SM-hopeaa 2023. Hän voitti vapaan hiihtotavan sprintin Suomen-mestaruuden sekä sai pronssia 20 kilometrin perinteisen hiihtotavan kilpailussa ja 10 kilometrin perinteisen takaa-ajokilpailussa 2024. Hän voitti perinteisen hiihtotavan sprintin Suomen-mestaruuden 2025. Hän ylsi hiihtoliitto.fi-sivuston mukaan maastohiihdon naisten kokonaiscupin sijalle 2 huhtikuussa 2025 päättyneellä kaudella kerättyään yhteensä 380 pistettä.
Aikuisten arvokilpailut.
Joensuu sijoittui Oberstdorfin MM-kilpailuissa 2021 perinteisen hiihtotavan sprintissä 17:nneksi. Hän hiihti ensimmäisen osuuden Suomen pronssia voittaneessa viestijoukkueessa. Pekingin olympialaisissa 2022 Joensuu hiihti vapaan hiihtotavan sprintin. Hänen sauvansa katkesi kilpailun alkuerissä, ja hän jäi yhteistuloksissa 27. sijalle. Planican MM-kilpailuissa 2023 Joensuu jäi perinteisen sprintissä 16:nneksi kaaduttuaan alkuerässä. Kymmenen kilometrin vapaan hiihtotavan kilpailussa hän oli 32:s ja vapaan hiihtotavan parisprintissä kuudes. Trondheimin MM-kilpailuissa 2025 hän sijoittui vapaan hiihtotavan sprintissä yhdeksänneksi ja hiihti ankkuriosuudet Suomen neljänneksi sijoittuneissa parisprintti- ja viestijoukkueissa. Käsillä ollut parisprintin palkintosija vaihtui nelostilaan, kun Joensuu uupui radan viimeisessä ylämäessä kilpailun lopussa ja joutui päästämään edelleen seitsemän sekunnin takamatkalta lähteneen Sveitsin Nadine Fähndrichin. Hän hävisi loppukirissä myös viestissä, tällä kertaa Saksan Victoria Carlille.
Yksityiselämä.
Joensuu kävi yläkoulun ja lukion Kuortaneella ja opiskeli sen jälkeen rahoitusta ja markkinointia Denverin yliopistossa Yhdysvaltain Coloradossa, josta hän valmistui kesällä 2019. Joensuu on parisuhteessa jääkiekkoilija Markus Granlundin kanssa.